悲淮南
作者：劉過
朝代：宋

paragraphs: 淮民窮到骨，忍復搥其肌。
不知鐵錢禁，作俑者爲誰。
行商斷來路，清野多流離。
主人日邊來，四牡驅以馳。
或云易之是，或云收之宜。
幾人困往返，遂逐文書移。
救焚卒無策，燎火久益滋。
緬懷征搉初，山海煮摘時。
雖云便公家，亦復撓其私。
今者縱虎豹，而使渴與饑。
蕭蕭蘆葦林，日夜邊風吹。
悲哉淮南民，持此將安之。